Izvor: N1

Stjepan Mesić ide u još jednu izbornu utrku – na rujanskim parlamentarnim izborima bit će kandidat Narodne koalicije!

Tako je dogovoreno na jučerašnjem sastanku šefova SDP-a i HSU Zorana Milanovića i Silvana Hrelje. Naime, Hrelja je za svoju stranku tražio tri sigurna mjesta na listi Narodne koalicije, a Milanović mu je pristao dati dva, piše Večernji list..

Tako će Hrvatska stranka umirovljenika treći saborski mandat loviti preko preferencijalnih glasova, a “lovac” će biti Stjepan Mesić. Prvi hrvatski premijer i predsjednik Republike u dva mandata bit će smješten oko desetog mjesta na listi Narodne koalicije u prvoj, zagrebačkoj izbornoj jedinici. Prema tome, u Sabor će moći ući isključivo preko preferencijalnih glasova. Glasnogovornik HSU Jurica Galešić potvrdio nam je da je Mesić zainteresiran za kandidaturu u I. izbornoj jedinici, a da se šef SDP-a Zoran Milanović složio s tim prijedlogom. Bivši predsjednik RH jučer nam je potvrdio da ide na listu Narodne koalicije.

– Ako mogu pomoći, idem. Moram – rekao nam je Mesić.

Listu u prvoj jedinici nosit će Milanović, druga će biti Vesna Pusić, a u borbi protiv lidera HDZ-a i Mosta Andreja Plenkovića i Bože Petrova – za koje se smatra da će se kandidirati u prvoj jedinici – pomagat će im i Mesić. Nositelji lista i glavni igrači uglavnom su već dogovoreni za sve izborne jedinice.

Svih 10 lista nosit će SDP-ovci, mahom bivši ministri iz Milanovićeve Vlade, a njihovi partneri iz Narodne koalicije dobit će 14 takozvanih sigurnih mjesta, pozicija na listama za koje se pretpostavlja da vode u saborske klupe. HSU će dobiti dva sigurna mjesta – šef stranke Silvano Hrelja u osmoj i još jedno mjesto u drugoj jedinici.

HSS će dobiti pet sigurnih mjesta – šef “seljaka” Krešo Beljak bit će drugi u sedmoj jedinici, a zagrebački župan Stjepan Kožić bit će drugi u drugoj jedinici. Vodstvo HNS-a odlučilo je da od sedam sigurnih mjesta na listama čak tri imaju u trećoj jedinici (Međimurje, Varaždin, Zagorje). Šef HNS-a Ivan Vrdoljak bit će drugi na listi u svojoj osječkoj, četvrtoj jedinici, Vesna Pusić druga u Zagrebu, a preostala dva sigurna mjesta uzet će u šestoj i sedmoj za Gorana Beusa Richembergha i Nadu Turina-Đurić.

Zanimljivo, kao i na lanjskim izborima vodstvo HNS-a “zaboravilo” je svoju najpopularniju političarku, bivšu ministricu graditeljstva Anku Mrak-Taritaš. Za nju opet nije bilo mjesta među sedam sigurnih pozicija pa će ona u borbu za mandat ponovno u II. jedinicu i zbog niskog mjesta na listi opet isključivo preko preferencijalnih glasova.

Kako doznaje Večernji list od izvora iz Narodne koalicije, bivša ministrica graditeljstva razočarana je takvim tretmanom vrha HNS-a, to više što je njihova kandidatkinja za gradonačelnicu Zagreba iduće godine.